Ole Vagn Christensen (S), 2008-02-19:
I dag er der enighed om det hensigtsmæssige i at styrke den økologiske produktion.
Forbrugerne og eksporten skriger på økologiske varer.
Sådan har det ikke altid været.
Frem til 2002 var økologer og fremsynede partier i stand til år for år at styrke de økologisk dyrkede arealer.
Siden 2002 er det gået stik modsat.
Men vi Socialdemokrater vil ikke græde over spildt mælk.
Vi må blot konstatere, at der på økologiområdet som på de andre områder ikke er udvist rettidig omhu fra VKO-regimets side, når det drejer sig om, hvad Danmark skal leve af i fremtiden.
Vi Socialdemokrater finder ikke, at disse forudsætninger helt deles af VKO-blokken.
Vi Socialdemokrater fatter ikke, hvorfor VKO-blokken ikke vil være med til at indskrive det i formålsparagraffen og med økologimærket være med til at sikre, som foreslået af økologerne, at der naturligvis også er sikkerhed for, at der er et godt arbejdsmiljø for dem, som arbejder i produktionen, og at der også er sanktioner over for brud på dette, hvorved forbrugerne kan se, at når de køber økologi, så tilgodeser de sundhed, ikke alene for dem selv, men også for de beskæftigede.
Vi Socialdemokrater mener også, at økologien i det kommende vandrammedirektiv må og skal spille en stor rolle, så der skabes folkelig opbakning til det kommende vandrammedirektiv som et, vi danskere skal have fælles ansvar, men også ejendomsret til, og at det er et direktiv, vi gerne vil værne om, selv om det kommer til at koste lidt kroner.
Det var den mulighed, VKO tabte på gulvet i forhandlingerne om landbrugsstøtten sidste gang på grund af sin bagstræberiske politik.
Vi Socialdemokrater mener, at det haster med at foretage denne handling, ikke mindst for landbrugets, men også for Danmarks skyld.
Vi Socialdemokrater finder også, at den aftalte kvalitetsmærkningsordning ikke kun skal gælde i 2002, men gælde i hele landdistriktsperioden frem til 2013.
Vi Socialdemokrater må med skam bekende, at ikke alene forbrugerne, men også eksporten skriger på økologiske varer på grund af den manglende rettidige omhu.
Vi Socialdemokrater mener derfor, at det haster med at få iværksat forskning og forsøg, for at vi kan få sikret den økonomiske produktion i fremtiden.
Her ser vi Socialdemokrater to mangler for at få innovationen styrket.
Vi Socialdemokrater mener, at vi skal have et økologisk svineforsøgscenter.
Vi Socialdemokrater finder ligeledes, at vi må have forskning i den genetiske mangfoldighed, der kan give nye råvarer og mindre biologisk sårbarhed.
Vi Socialdemokrater mener også, at det af hensyn til forbedret dyrevelfærd og menneskevelfærd er nødvendigt, at der er gode uddannelsesforudsætninger til stede fra jord til bord.
Vi Socialdemokrater finder også, at uddannelse er et værktøj til, at økologi kan fremmes.
Vi Socialdemokrater ser frem til, at vi i det kommende udvalgsarbejde kan få vendt skuden.
Nu hvor Landbrugsraadet har ændret signaler, så må VKO-blokkens hidtidige bagstræberiske handlinger vendes til gavn for økologi og konkurrencemæssig styrke; til gavn for landbrugets indtjeningsmuligheder og for landbruget, men ikke mindst til gavn for Danmarks konkurrenceevnesituation i den globaliserede verden.